બે ભાઈઓના (હસમુખભાઈ શાહ / Hasmukh Shah અને પ્રફુલ મોદી) પરિવાર વચ્ચે એક પણ દીકરી નહીં હોવાના કારણે મમ્મીને વસુફોઈની ત્રણેય દીકરીઓ પ્રત્યે પહેલેથી પક્ષપાત રહ્યો એવું મારું નિરીક્ષણ છે. ખોટું પણ હોઈ શકે છે. મમ્મીની કાયમ માટે એવી ઇચ્છા રહેતી કે ત્રણેય છોકરીઓમાંથી કોઈ એક તો વૅકેશનમાં મારી પાસે આવીને રહે. વારંવાર બોલાવતી રહે પણ એ શક્ય ન બને. કૉલેજના ભણતર પછી તરત નોકરી કરતાં થયેલા નીતાબહેનની બાબતમાં તો એ શક્યતા ધૂંધળી થઈ એટલે એકવાર લીના-ગોપીબહેન ઠાસરાના ઘરે રહેવા આવીને મમ્મીની ઇચ્છા પૂરી કરી ગયા હતા.